Namibiese boer van moord aangekla ná aanval(Argieffoto: Anja van der Merwe) ’n Bejaarde boervrou van Namibië word van moord aangekla nadat sy glo uit noodweer ’n aanvaller op haar plaas in die omgewing van Grootfontein geskiet en met sy eie wapen bygedam het. Sy is moontlik in hegtenis geneem voordat die saak klaar ondersoek is en is tans met ernstige beserings in die tronk. Die aanvaller – glo gewapen met onder meer ’n hamer – is op die toneel dood terwyl Marieta Wilhelm, tussen 60 en 70 jaar oud, met onder meer oop wonde aan haar gesig in die hospitaal opgeneem is. Die Namibiese polisie het haar ná die aanval in hegtenis geneem terwyl sy in die hospitaal was en onder polisiebewaking behandel is. Wilhelm is sedertdien ontslaan, maar steeds in aanhouding. Die landdros by die Grootfontein-landdroshof het beslis dat sy vir eers in aanhouding moet bly ten spyte daarvan dat die staat aangedui het dat hy nie borgtog teenstaan nie. ’n Formele borgtogaansoek is egter nog nie gebring nie. Dié aansoek sal nou vroeg volgende week aangehoor word. Die aanval Jan Wessels, Wilhelm se regsverteenwoordiger, sê sy kliënt woon alleen op haar plaas in die Maroelaboom-distrik. Sy is sowat twee weke gelede vir die derde keer op dié plaas aangeval. Wilhelm het die betrokke nag wakker geskrik van ’n geluid. Sy is na buite om ondersoek in te stel en is deur ’n aanvaller oorrompel. “Die bewering is dat sy die aanvaller herken het.” Die aanvaller het Wilhelm na bewering met ’n stomp voorwerp oor haar kop geslaan. Wessels het vertel dat bloed in dié stadium oor sy kliënt se gesig gestroom het. Sy het haar vuurwapen byderhand gehad en “blindelings” skote afgevuur. Een van dié skote het die aanvaller getref. “Die skoot was nie noodlottig nie,” sê Wessels. Die aanvaller het vandaar Wilhelm glo met ’n hamer bestorm. “Die verdagte was vermoedelik toe swak weens die skietwond en sy kon die hamer by hom afneem.” Wilhelm het die aanvaller glo ’n hou met die hamer toegedien en hy het inmekaargesak. Sy is nie op die toneel in hegtenis geneem nadat sy die polisie ontbied het nie, maar eerder hospitaal toe geneem. Haar been is onder meer erg in die aanval beseer. Die aanvaller is dood verklaar. Wessels vertel aan Maroela Media dat die dossier ná die voorval na die senior aanklaer in Grootfontein gestuur is. Volgens Wessels het die aanklaer toe die polisie opdrag gegee om die voorval verder te ondersoek voordat daar ’n besluit rakende vervolging geneem kon word. Die opdrag het egter kort daarna van die aanklaer-generaal in Windhoek gekom dat vervolging ingestel moet word en Wilhelm is in die hospitaal in hegtenis geneem op aanklagte van moord. Dít sonder dat die ondersoek afgehandel is en die aanklaer-generaal die dossier nagegaan het, beweer die verdediging. “Dit is totaal en al verkeerd,” meen Wessels. Die verdediging maak ook beswaar teen die feit dat Wilhelm steeds in aanhouding is ten spyte daarvan dat die staat op rekord geplaas het dat hy nie borgtog gaan teenstaan nie en nie ’n sterk saak teen Wilhelm blyk te hê nie. Dit deels omdat daar geen ooggetuies is nie. Wilhelm het intussen ander mediese probleme ontwikkel. Sy is deur ’n dokter ondersoek en daar word vermoed dat sy binnekort weer in die hospitaal opgeneem sal moet word.